P6_TA(2006)0512

Romanian liittyminen

Euroopan parlamentin päätöslauselma Romanian liittymisestä Euroopan unioniin (2006/2115(INI))

Euroopan parlamentti, joka

- ottaa huomioon 25. huhtikuuta 2005 allekirjoitetun sopimuksen Bulgarian tasavallan ja Romanian liittymisestä Euroopan unioniin [1],

- ottaa huomioon kaikki laajentumisprosessin alusta alkaen antamansa päätöslauselmat ja mietinnöt, erityisesti 14. kesäkuuta 2006 antamansa viimeisimmän päätöslauselman Bulgarian ja Romanian liittymisestä [2],

- ottaa huomioon Brysselissä 15. ja 16. kesäkuuta 2006 kokoontuneen Eurooppa-neuvoston puheenjohtajan päätelmät,

- ottaa huomioon yleisten asioiden ja ulkosuhteiden neuvoston 17. lokakuuta 2006 antamat päätelmät laajentumisesta,

- ottaa huomioon 26. syyskuuta 2006 päivätyn komission seurantakertomuksen Romaniasta (KOM(2006)0549) ja komission aiemmat seurantakertomukset,

- ottaa huomioon Euroopan parlamentin puhemiehen ja komission puheenjohtajan välisen kirjeenvaihdon, jonka mukaan Euroopan parlamentti otetaan täysimääräisesti mukaan aina, kun harkitaan jonkin liittymissopimukseen sisällytetyn suojalausekkeen mahdollista käyttöä,

- ottaa huomioon työjärjestyksen 45 artiklan,

- ottaa huomioon ulkoasiainvaliokunnan mietinnön, kansalaisvapauksien sekä oikeus- ja sisäasioiden valiokunnan lausunnon ja naisten oikeuksien ja sukupuolten tasa-arvon valiokunnan lausunnon (A6-0421/2006),

A. ottaa huomioon, että Romanian liittyminen Euroopan unioniin merkitsee suurta historiallista kehitysaskelta, johon liittyy maan taloudellisten, sosiaalisten ja poliittisten olosuhteiden muutos, ja että liittyminen vaikuttaa myönteisesti Romanian väestöön ja myös Euroopan unionin kehitykseen ja yhtenäisyyteen,

B. katsoo, että Romanian liittyminen Euroopan unioniin edistää Kaakkois-Euroopan vakautta ja vaurautta,

C. katsoo, että Romanian liittyminen Euroopan unioniin lujittaa Euroopan yhdentymisprosessin poliittista ja kulttuurista ulottuvuutta,

D. ottaa huomioon, että viidennen laajentumisen ensimmäisestä vaiheesta vuonna 2004 koitui myönteisiä vaikutuksia sekä vanhoille että uusille jäsenvaltioille ja että näin tapahtuu epäilemättä myös tämänkertaisen, viidennen laajentumisen päättävän laajentumisen kohdalla,

E. ottaa huomioon, että sen jälkeen kun komissio antoi toukokuussa 2006 seurantakertomuksensa, on voitu todeta tapahtuneen jälleen merkittäviä parannuksia, kuten 26. syyskuuta 2006 annetusta viimeisimmästä seurantakertomuksesta ilmenee,

F. ottaa huomioon, että Romania jatkaa ponnistelujaan täyttääkseen liittymissopimuksen mukaiset edellytykset, jotta se voisi liittyä unionin jäseneksi 1. tammikuuta 2007 yhdessä Bulgarian kanssa, ja että Euroopan parlamentti on toistuvasti ilmaissut tukevansa molempien maiden samanaikaista liittymistä;

1. kiittää komissiota Romanian uudistusten seurannan yhteydessä tehdystä tunnollisesta ja kurinalaisesta työstä;

2. onnittelee Romaniaa ja pitää myönteisenä sen liittymistä 1. tammikuuta 2007, odottaa maan 35 Euroopan parlamentin jäsenen sekä sen komissaarin ja virkamiesten saapumista aikanaan EU:n toimielimiin ja antaa tunnustusta Romanian tarkkailijoiden Euroopan parlamentissa syyskuusta 2005 lähtien antamalle erinomaiselle työpanokselle;

3. toteaa, että tämä Euroopan unionin laajentuminen ilmentää edeltäjiensä tapaan Euroopan yhtenäisyyden ja eurooppalaisen solidaarisuuden ajatusta, koituu kaikkien osapuolten hyväksi ja antaa mahdollisuuden edistää demokratiaa, tasa-arvoa, moniarvoisuutta ja syrjimättömyyttä;

4. on tyytyväinen siihen, että komissio suositteli 26. syyskuuta 2006 antamassaan seurantakertomuksessa Bulgarian ja Romanian liittymistä yhtä aikaa Euroopan unioniin;

5. on tyytyväinen Romanian huomattavaan edistymiseen sitten edellisen seurantakertomuksen julkaisemisen toukokuussa 2006 ja näin ollen hyväksyy ehdotuksen siitä, että Romanian liittymispäivä olisi 1. tammikuuta 2007, mutta muistuttaa Romanian viranomaisia siitä, että niiden on pidettävä yllä uudistusten vauhtia liittymisen jälkeen;

6. suhtautuu myönteisesti Romanian ponnistuksiin, joilla se on pyrkinyt toteuttamaan suuren joukon uudistuksia liittymistä silmällä pitäen, ja antaa kiitosta Romanian viranomaisille lukuisten edistysaskeleiden aikaansaamisesta lyhyessä ajassa;

7. muistuttaa, että uudistusprosessi koituu Romanialle hyödyksi Euroopan unioniin liittymisen yhteydessä ja lisää osaltaan maan taloudellista vaurautta ja turvallisuutta;

8. toteaa, että komission toukokuussa 2006 antamassaan kertomuksessa määrittämillä välittömiä toimia edellyttävillä aloilla - oikeusjärjestelmän uudistus, korruption torjunta, maksuvirastojen ja yhdennetyn hallinto- ja valvontajärjestelmän perustaminen, TSE, veronkantojärjestelmien yhteenliitettävyys - on saatu aikaan huomattavaa edistystä;

9. panee tyytyväisenä merkille, että Romanialla on kestävä markkinatalous, sen talouden kasvu on lähes seitsemän prosenttia bruttokansantuotteesta, ja työttömyysaste on noin 5,5 prosenttia;

10. kehottaa jäsenvaltioita avaamaan työmarkkinansa romanialaisille työntekijöille 1. tammikuuta 2007 alkaen ja noudattamaan siten täysin yhteisön lainsäännöllä turvattua oikeutta työntekijöiden vapaaseen liikkuvuuteen;

11. ottaa huomioon tulevat varainsiirrot EU:lta Romanialle sekä sen, että Romanian on tarpeen osallistua yhteisrahoitukseen, ja korostaa, että odotettavissa oleva talousarviomäärärahojen kohdentaminen uudelleen ei saa tapahtua yksinomaan sosiaalimenojen kustannuksella tai johtaa niiden leikkaamiseen;

12. kannustaa Romanian hallitusta lujittamaan alulle pantujen uudistusten toteuttamista ja kehottaa Romanian viranomaisia tehostamaan toimiaan erityisesti lastensuojelun, vähemmistöjen ja eritoten romanija unkarilaisvähemmistöjen sopeuttamisen sekä mielenterveyshuollon alalla; kehottaa Romaniaa tässä yhteydessä ryhtymään välittömiin toimiin paikatakseen puutteet, joita on komission vuosien 2005 ja 2006 seurantakertomusten ja parlamentin vuosina 2004 ja 2005 hyväksymien päätöslauselmien vaatimusten täyttämisessä;

13. panee merkille, että komission toukokuussa 2006 julkaiseman kertomuksen jälkeen vähemmistökysymyksessä on edistytty; muistuttaa, että sen kanta Romanian vähemmistöihin perustuu vähemmistöjen kunnioittamisen, tunnustamisen ja tukemisen periaatteisiin sekä kaikkien näihin kohdistuvien väkivallan ja syrjinnän muotojen kitkemiseen; toivoo, että vähemmistöjä koskeva laki hyväksytään mahdollisimman pian poliittisia kriteerejä kunnioittaen; panee merkille, että Euroopan rasismin ja muukalaisvihan seurantakeskus jatkaa rasismin ja siihen liittyvän syrjinnän vastaisen taistelun valvontaa liittymisen jälkeen, kuten se tekee kaikissa jäsenvaltioissa;

14. kehottaa romanivähemmistön osalta Romanian viranomaisia vahvistamaan toteuttamiaan ponnisteluja, joilla pyritään suojelemaan vähemmistöä institutionaaliselta väkivallalta, parantamaan elintasoa ja asuinoloja sekä mahdollistamaan pääsy työllisyys- ja terveydenhoitojärjestelmien piiriin varmistamalla riittävä rahoitus;

15. kehottaa unkarilaisvähemmistön osalta Romanian viranomaisia ottamaan huomioon unkarilaisvähemmistön odotukset toissijaisuusperiaatteen ja kulttuurillisen itsemääräämisen periaatteiden mukaisesti erityisesti varmistamalla riittävä rahoitus koulutuksen tason parantamista varten;

16. esittää että kansalaisvapauksien sekä oikeus- ja sisäasioiden valiokunnan olisi toteutettava Romaniassa adoptioiden ja lasten suojelun alalla toteutettujen uudistusten seurantaa 1. tammikuuta 2007 alkaen;

17. ilmaisee huolensa vakavasta ja jatkuvasta naisiin kohdistuvasta väkivallasta, joka näkyy naiskaupan ja naisten seksuaalisen hyväksikäytön suurena määränä maassa ja sen ulkopuolella (800000 uhria vuosittain) ja perheväkivallan yleisyytenä, ja kehottaa hallitusta ryhtymään päättäväisiin toimiin ongelman ratkaisemiseksi siten että ehkäistään ja torjutaan naisten hyväksikäyttöä ja tiedotetaan siitä toimien yhteistyössä suuren yleisön, asianomaisten kansalaisjärjestöjen, oikeusviranomaisten ja poliisin kanssa alueellisella, kansallisella ja kansainvälisellä tasolla;

18. toteaa, että Romanian on nopeutettava kommunistihallinnon takavarikoiman omaisuuden palauttamiseen liittyvien kanteiden käsittelyä ja otettava erityisesti huomioon kirkon ja yhteisöjen omaisuus, jotta asia ei juutu lainsäädännön tasolle; korostaa, että siksi on tarpeen perustaa toimiva omaisuusrahasto;

19. vaatii Romanian viranomaisia jatkamaan toimia ympäristönsuojelusta annetun lainsäädännön täytäntöönpanemiseksi ja kehottaa kuulemaan naapurimaita ja soveltamaan tarkasti EU:n voimassa olevan lainsäädännön normeja (esimerkiksi kaivannaisteollisuuden jätehuollosta 15. maaliskuuta 2006 annettua Euroopan parlamentin ja neuvoston direktiiviä 2006/21/EY [3]) ja kiinnittämään erityishuomiota suuriin kaivoshankkeisiin, joilla on merkittäviä ympäristövaikutuksia, kuten Rosia Montanan tapauksessa;

20. panee merkille, että komissio on määrittänyt kolme alaa, joilla edistyminen on ollut komission toukokuussa 2006 antaman seurantakertomuksen jälkeen huomattavaa, mutta että lisätoimet ovat vielä tarpeen:

- oikeusjärjestelmän uudistamiseksi ja korruption torjumiseksi;

- unionin maataloustukien ja rakennerahastosta myönnettävien tukien hyödyntämiseksi ja hallinnoimiseksi;

- yhteisön säännöstön soveltamiseksi tietyillä elintarviketurvan aloilla;

21. korostaa, että kolmesta mainitusta alasta oikeusjärjestelmän uudistamisen loppuun saattaminen ja korruption torjunta on olennaisen tärkeä, ja Romanian viranomaisten on näin ollen kiinnitettävä siihen aivan erityistä huomiota;

22. tukee komissiota tarkastusjärjestelmien perustamisessa ja näiden alojen edistymisen seuraamisessa eritoten erityisten kriteerien määrittämisen pohjalta, ja kannustaa painokkaasti Romanian hallitusta ryhtymään kaikkiin tarvittaviin toimenpiteisiin esiin tuotuihin odotuksiin vastaamiseksi, jotta vältyttäisiin turvalausekkeiden käyttämiseltä;

23. palauttaa mieleen, että vaikka väliaikaisia toimia saatetaan soveltaa liittymistä seuraavien kolmen vuoden ajan, vastaavia toimenpiteitä sovellettiin edellisessä laajentumisprosessissa kaikkien asianomaisten hyödyksi; toivoo, että järjestelmiä sovelletaan vain erityisillä, Euroopan komission esittämillä aloilla ja vain rajoitetun ajan; huomauttaa, että soveltuvat toimet, joilla varmistetaan EU:n politiikkojen asianmukainen toiminta, voidaan lakkauttaa vain, jos komission asettamat vertailuarvot täyttyvät;

24. odottaa kesäkuussa 2007 annettavaa komission kertomusta maiden edistymisestä oikeusalan uudistamisessa ja korruption torjunnassa; kehottaa Romaniaa ottamaan käyttöön kaikki voimavaransa ryhtyäkseen riittäviin toimenpiteisiin;

25. vaatii, että komissio esittää parlamentille säännöllisin väliajoin yhteenvedon Romanian edistymisestä lähikuukausina ja että parlamentti otetaan tiiviisti mukaan komission esittämään yhteistyömekanismiin liittymisen jälkeen;

26. korostaa, että Romanian hallituksen täytyy olla tietoinen siitä, että sen on käytettävä loppuaika tarkkaan hyväkseen ja jatkettava ponnisteluja saavutettujen tulosten vakiinnuttamiseksi;

27. kehottaa niitä kahta jäsenvaltiota, jotka eivät vielä ole ratifioineet liittymissopimusta, ratifioimaan sen pikaisesti;

28. kehottaa komissiota varaamaan riittävästi varoja tiedotuskampanjoihin, jotta voidaan lisätä kansalaisten tietoisuutta Romanian (ja Bulgarian) liittymisestä.

29. kehottaa puhemiestä välittämään tämän päätöslauselman neuvostolle ja komissiolle sekä jäsenvaltioiden ja Romanian hallituksille ja parlamenteille.

[1] EUVL L 157, 21.6.2005, s. 11.

[2] Hyväksytyt tekstit, P6_TA(2006)0262.

[3] EUVL L 102, 11.4.2006, s. 15.

--------------------------------------------------